Fasiliti, staf Hospital Sibu deka ditambahka
SIBU: Fasiliti enggau staf ba Hospital Sibu terus deka dikemanahka sereta ditambahka agi dikena meri penyenang enggau pengelantang ngagai mensia mayuh ke diau ba wilayah tengah Sarawak. Ku Sapit Menteri Pelajar, Inovasyen enggau Pemansang Pengelandik I, Dr Annuar Rapaee, Komiti Ngatur Pengawa Hospital Sibu udah setuju deka mai pekara nya ngagai Opis Menteri Pengerai Malaysia (KKM) ngambika ngatur pengawa ke patut. “Nya kebuah maya meri penerang kena Hari Lima ke udah, semua kami setuju deka mai pekara nya ngagai KKM ngambika diperatika. “Beguna amat ngagai kami nambahka agi fasiliti enggau staf ba Hospital Sibu laban iya nyengkaum semua pengawa berubat ba wilayah tengah Sarawak,” ku iya madah lebuh dirandau pengarang berita. Kena 11 Mac, pengari rayat Gabungan Parti Sarawak (GPS) udah diberi semua tuai opis Hospital Sibu penerang senentang gaya servis ba Hospital Sibu ti mega endur sida ke sakit ari zon tengah Sarawak berubat. Sesyen penerang nya disereta Kaban Kunsil Nengeri (ADUN) Pelawan Micheal Tiang, ADUN Bukit Assek Joseph Chieng, Senator Robert Lau enggau Direktor Hospital Sibu Dr Nanthakumar Thirunavukkarasu. Dr Annuar ke nyadi tuai komiti nya madahka, sida iya udah setuju deka ngumpul data bekaul enggau fasiliti enggau staf ba Hospital Sibu. “Kami (komiti) deka bejuarika fasiliti nyengkaum penyampau staf enggau Opis Pengerai Nengeri sereta KKM,” ku iya. Kelimpah ari nya ku iya, pengari rayat GPS ba Sibu mega udah setuju deka meri bantu  RM200,000 ngagai Hospital Sibu ninting taun ari Tabung Bantu Spesial. “Aku meri terima kasih ngagai Michael Tiang (Sapit Menteri Pengerai Mensia Mayuh, Pengawa Berumah enggau Perintah Pelilih menua II), Joseph Chieng, Senator Robert Lau enggau Kaban Kunsil Nengeri (ADUN) Dudong Dato Sri Tiong King Sing. “Pengawa tu siti ari enam fokus ke beguna amat ngagai Tim Baru Ungkup Sibu Baru (NT4NS),” ku Dr Annuar. 
See author's posts
